钦定古今图书集成/明伦汇编/氏族典/第472卷 > 蔡汝楠
## 钦定古今图书集成/明伦汇编/氏族典/第472卷 > 蔡汝楠

按《万姓统谱》：汝楠，字子木，德清人。年十八举乡试，十九登嘉靖壬辰进士，授行人，封王，转员外郎。政务毕
举，究极经史，扬榷古今，而闻望亦日以著。寻由归德
补知衡州。衡僻居湖南，百务简陋，楠相度事宜，兴举
废坠。是时士子局于风气，文习未昌。尢惓惓考校，若
师生然，尽日而止。凡有质论，汇成二书，名曰《衡襄问
辨》《五经臆说》，海内文士皆宗之。升河南巡抚都御史，
百度贞肃，群吏帖然。擢兵部团营侍郎，转南京工部
侍郎，卒于留都。汝楠资禀卓异，气格不群，精于词翰，
文宗西汉，诗驾盛唐。所著有《白石文集》行于世。《白石
类稿》《筹边要略》《天文地舆》等书。